
Adfyfyriwch yn feirniadol ar eich cynnydd wrth gynllunio, paratoi ac addysgu gwersi sy’n ymgorffori egwyddorion pedagogaidd penodol. (Dylid cymryd y dystiolaeth hon o’ch Pasbort Dysgu Proffesiynol – PDP).

Rhan 1:
	Templed Profiad Proffesiynol 1:
	Meini Prawf Llwyddiant ‘ewch cam ymhellach…’ ‘go the extra mile…’

	Safon Addysgeg
	Asesu ar gyfer Dysgu

	Beth wnaethoch chi a pham?
	Defnyddiais Feini prawf llwyddiant wedi ei wahaniaethu yn ystod fy ngwersi ar PAP3. Er mwyn gwneud hyn mewn ffordd oedd yn herio’r dysgwyr ac yn rhoi cyfle iddynt gymryd cyfrifoldeb dros asesu gwaith eu hunain, nes i greu meini prawf a oedd hefo pwyntiau oedd angen i bawb gynnwys, ac yna pwyntiau opsiynol o dan y teitl ‘go the extra mile’ neu ‘ewch gam ymhellach’. Enghreifftiau o hyn yw mewn gwers Saesneg am ysgrifennu adroddiad radio ac mewn gwers Cymraeg am ysgrifennu rysáit picau ar y maen. Trwy roi her opsiynol i’r dysgwyr roeddwn yn gallu annog nhw i herio eu hunain a gwneud ymdrech pellach, yn ogystal â rhoi canllaw iddynt o sut i lwyddo. Roeddwn yn sicrhau fy mod yn cyfeirio at y meini prawf ar ddechrau’r wers a phwysleisio pa mor falch byswn i os bysa’r dysgwyr yn cynnwys y pwynt ychwanegol. Nes i hefyd sicrhau fy mod yn cyfeirio at y meini prawf yn ystod y wers, gan roi cyfle i’r dysgwyr i hunan asesu yn ystod y wers adroddiad radio ac yna ar ddiwedd y wers hefyd. Roeddwn hefyd yn marcio’n fyw gan ddefnyddio’r meini prawf a rhoi adborth llafar i atgoffa’r dysgwyr i’w ddilyn. Darllenais fod sicrhau bod dysgwyr yn deall beth mae darn da o waith yn ei gynnwys neu yn edrych fel yn ganolog i ddealltwriaeth dysgwyr o’u gwaith a'u dealltwriaeth o asesu (Rooney, 2007), felly penderfynais gynnwys meini prawf ar ddechrau bob gwers a’i wahaniaethu lle bo’n bosib. Nes i gyflwyno’r meini prawf trwy esbonio mai’r pethau hanfodol fyddai’n gwneud darn o waith gwych ond trwy fynd cam ymhellach byddai’r gwaith yn anhygoel, er mwyn ceisio annog y dysgwyr mwyaf galluog i herio eu hunain a chymryd balchder yn eu gwaith. Yn ystod y tasgau yma, nes i weithio gyda’r grwpiau lleiaf hyderus gan ganolbwyntio ar y prif feini prawf a dod a’r her i mewn cwpl o weithiau, ond gyda’r grwpiau mwyaf hyderus, roeddwn yn annog nhw i fynd cam ymhellach yn fwy aml er enghraifft, trwy annog nhw i ddefnyddio’r her mewn paragraff arall ac yn gyson trwy eu gwaith.


	Beth rydych chi wedi’i ddysgu?
	Trwy roi her ychwanegol yn y meini prawf, roedd y dysgwyr yn gyfrifol am wthio eu hunain ac ymdrechu ymhellach. Roedd y dysgwyr yn awyddus i greu gwaith o safon uchel ar ôl i'r her yma gael ei osod ac roedden nhw'n deall fy mod yn disgwyl gwaith o safon uchel. Trwy gael y plant i hunan asesu yn ôl y meini prawf gan uwcholeuo, roedden nhw'n gallu gweld dros eu hunain sut oedden nhw'n gwneud a beth i wneud i wella, er enghraifft os oedd dim ond un neu ddau o ansoddeiriau wedi eu uwcholeuo roedd y dysgwr yn gwybod fod angen ychwanegu mwy, sylwais ar y plant yn gwneud hyn ac roedd e'n tynnu sylw nhw nol at y meini prawf. Yn yr un modd, trwy marcio’n fyw gan ddilyn polisi’r ysgol o wucholeuo gan ddefnyddio ‘melyn melys’ a ‘pinc polisio’ roeddwn yn gallu tynnu sylw’r dysgwyr yn weledol ar llwyddiannau a maesydd i’w gwella. Sylwais hefyd fod gwahaniaethu yn y ffordd yma yn llai amlwg i’r dysgwyr gan nad oedd gwaith gwahanol wedi ei osod ar gyfer gwahanol grwpiau ac roedd o fyny i’r dysgwyr i benderfynu pa lefel o her oedd yn addas iddyn nhw. Roeddwn yn gallu atgyfnerthu hynny drwy ofyn iddynt sut roedden nhw’n ffeindio’r gwaith ac os roedd o’n hawdd iddyn nhw roeddwn yn gallu rhoi adborth llafar e.e.. ‘beth am fynd cam ymhellach drwy ychwanegu adferfau mewn tair brawddeg?’ ac os roeddwn yn sylwi bod nhw heb ganolbwyntio ar y meini prawf sylfaenol roeddwn yn gallu eu hatgoffa i ganolbwyntio ar hynny cyn mynd cam ymhellach.  


	Beth nesaf?
	Byddaf yn sicr yn defnyddio’r dechneg yma yn y dyfodol gan fy mod wedi cael llwyddiant gyda fo ar PAP. Byddaf yn gallu ei addasu trwy gael y dysgwyr i osod pwynt ychwanegol i’w hunain yn unigol fel eu bod yn arwain eu dysgu, neu gallaf bwynt ychwanegol gwahanol i grwpiau gwahanol er mwyn gwahaniaethu yn fwy manwl. Byddaf yn anelu i barhau i gyflwyno meini prawf ar ddechrau bob gwers a’i gyfeirio ato’n gyson yn ystod y wers er mwyn ei ddefnyddio i asesu.



	Templed Profiad Proffesiynol 2:
	Defnyddio llyfr fel sbardun mewn gwers plannu letys

	Safon Addysgeg
	Defnyddio repertoire eang o ddulliau addysgu

	Beth wnaethoch chi a pham?
	Er mwyn darparu profiadau dysgu cyfunol a chyd-destun bywyd go iawn i’r dysgwyr nes i wneud cyfres o wersi ar blannu letys gan ddefnyddio stori fel sbardun. I gyflwyno’r gwersi nes i ddarllen y llyfr stori gyda’r dysgwyr a’i ddefnyddio i drefnu cardiau ar y camau i blannu letys a sut i’w edrych ar ôl. Roedd y dosbarth wedi ei wahanu i mewn i dri grŵp yn ôl eu gallu felly nes i’r wers gydag un grŵp ar y tro, gan blannu un planhigyn letys rhwng bob grŵp. Wrth I ni fynd trwy’r stori roeddwn yn tynnu sylw’r plant at y lluniau er mwyn helpu nhw i gofio’r camau a’r offer, er enghraifft nes i dynnu eu sylw at y lluniau o haul a thwr er mwyn dangos bod planhigion angen haul a thwr i dyfu, a defnyddio’r stori i atgyfnerthu hynny. Roedd cyfrifoldeb ar y plant wedyn i edrych ar ôl eu planhigion, gydag un plentyn o bob grŵp yn cael eu dewis i roi dŵr i’r planhigion bob dydd. Nes I gynnal y wers yma yn yr ardal allanol er mwyn rhoi profiad bywyd go iawn i’r dysgwyr. Cafodd y dysgwyr gyfle i gyfarwyddo a deunyddiau naturiol megis pridd a hadau, yn ogystal â chael y cyfle i ddefnyddio offer cyffredin fel rhaw a chan dyfrio a dysgu sut i wneud pethau yn rhesymol ac yn ofalus, er enghraifft peidio rhoi gormod o ddŵr yn y pot. Roedd hyn yn datblygu sgiliau modur manwl y dysgwyr sydd yn rhywbeth hollbwysig yn y blynyddoedd cynnar.

	Beth rydych chi wedi’i ddysgu?
	Yn ystod y wers ymarferol hon sylwais fod rhai dysgwyr mwy heriol yn gweithio yn llawer gwell yn yr ardal allanol a lle'r oedd cyfle i wneud rhywbeth ymarferol a go iawn, mae’n debyg gan ei fod o ddim yn teimlo fel eu bod nhw’n gweithio. Darllenais fod dysgwyr yn dysgu sut i barchu a defnyddio ardaloedd a phethau naturiol trwy gael eu haddysgu yn yr ardal allanol, ac yn ogystal mae dysgu yn yr awyr agored yn dda i les dysgwyr (Vessels, 2013). Roedd e’n amlwg fod y dysgwyr mwyaf heriol yn llawer hapusach wrth weithio tu allan gyda natur. Trwy ddefnyddio stori fel sbardun, roeddwn wedi gallu dal sylw’r dysgwyr o’r dechrau ac yn gallu cyfeirio yn ôl ato yn ystod y wers tra roedden ni’n plannu. Nid yn unig wnaeth y llyfr stori tawelu’r dysgwyr ar ddechrau’r wers, fe wnaeth o ennyn eu diddordeb yn y pwnc roedden nhw am ddysgu amdano. Gwelais fod y dysgwyr wedi dysgu’r camau i blannu ar ôl gwrando ar y stori, ac ar ôl y wers roedden nhw’n gallu ateb cwestiynau ar beth mae planhigyn angen i dyfu. Hon oedd un o fy ngwersi cyntaf ac fe ddangosodd i mi pa mor bwerus yw defnyddio stori fel sbardun yn y cyfnod Sylfaen.
Dysgais pa mor bwysig oedd rhoi profiadau bywyd go iawn i ddysgwyr oherwydd doedd llawer o’r dysgwyr ddim wedi gweld hadau o’r blaen a doedd llawer ohonynt ddim yn deall yn iawn o le'r oedd eu bwyd yn dod o, felly roedd y wers yma yn gyfle da i ddysgu hynny iddynt.


	Beth nesaf?
	Byddaf yn anelu i sicrhau fy mod yn rhoi cyfle i fy nysgwyr yn y dyfodol i ddysgu am bethau bywyd go iawn gymaint â phosib yn y dyfodol, a hynny drwy amrywio fy nulliau dysgu er mwyn darparu gwersi diddorol a gwerthfawr i’r dysgwyr.





	Templed Profiad Proffesiynol 3
	Gwers Plannu Letys

	Safon Addysgeg
	Cyd-destunau dilys bywyd go iawn 

	Beth wnaethoch chi a pham?
	Pan roeddwn ar PAP1 nes i wers ar blannu letys lle defnyddiais lyfr fel sbardun er mwyn rhoi’r wybodaeth i’r dysgwyr ar sut i blannu letys a’r pethau pwysig i gofio, ac  ati i blannu letys mewn grwpiau. Yn ystod y wers gwnaethon drafod beth roedd y letys angen i dyfu a sut i edrych ar ôl y letys. Gwnaethon gymharu hyn i brofiadau personol y dysgwr, er enghraifft roeddwn yn holi os roedd y dysgwyr wedi gwneud hyn o’r blaen neud wedi gweld rhywun arall yn gwneud hyn o’r blaen. Nes i hefyd cymryd y cyfle i drafod lle'r oedd bwyd yn dod o gan dynnu sylw at y ffaith bod ffrwythau a llysiau yn tyfu mewn ffordd debyg. Roedd y wers yn gysylltiedig â’r thema ‘mas a ni’ a nes i gynnal y wers tu allan yn ardd yr ysgol. Roedd y wers hon yn un cyntaf mewn cyfres o wersi a oedd yn seiliedig ar y llyfr sbardun, tyfu pethau a dysgu am blanhigion gwahanol. Roeddwn i a fy mentor yn awyddus i roi’r profiad bywyd go iawn yma i’r dysgwyr oherwydd nid oedd llawer o’r dysgwyr wedi cael profiad tebyg o’r blaen. Felly roeddwn eisiau rhoi cyfle iddynt gael profiad newydd a chyfarwyddo gydag offer, deunyddiau ac adnoddau naturiol newydd megis potiau, rhaw, hadau a phridd.

	Beth rydych chi wedi’i ddysgu?
	Wrth gynnal y wers nes i sylwi fod y dysgwyr yn mwynhau siarad am eu profiadau eu hunain, er enghraifft roedd bachgen a oedd yn dod o gefndir ffermio yn gyffrous bod y wers hon yn gysylltiedig â’i brofiad o dyfu cnydau ar y fferm. Roedd o’n amlwg i mi fod y plant yn gweld bod y wers hon yn berthnasol iddyn nhw ac yn gweld sut roedd o’n ffitio i mewn i’r byd go iawn, oherwydd mae planhigion yn tyfu o’n gwmpas ymhob man. Roedd trafod y thema o le mae bwyd yn dod o hefyd yn fuddiol oherwydd roedd y dysgwyr yn gallu deall bod hwn yn gallu bod yn sgil pwysig iddyn nhw yn y dyfodol os roedden nhw’n dymuno tyfu bwyd eu hunain. Sylwais hefyd fod yn ddysgwyr yn cyfeirio yn ôl at y wers hon mewn gwersi eraill, er enghraifft roedden nhw’n cofio bod y letys roedden nhw wedi plannu angen haul a thwr i dyfu, felly roedden nhw’n gallu defnyddio’r wybodaeth yna wrth ddysgu am sut mae blodau yn tyfu. Roedden nhw hefyd yn gallu adnabod y cyfnodau tyfu yn haws oherwydd roedden nhw wedi profi’r plannu eu hunain ac roedden nhw’n gwylio’r planhigyn yn tyfu dros amser. Dysgais fod defnyddio cyd-destun bywyd go iawn mewn gwersi yn ffordd dda o ennyn diddordeb dysgwyr oherwydd maen nhw’n gweld o fel profiad cyffroes yn lle darn o waith, a thrwy hynny mae’n wers fwy diddorol ac mae’n aros y neu cof. Wrth wneud tasg o drefnu’r stori, roedd y dysgwyr yn cyfeirio yn ôl at y profiad o blannu letys ac roedd cael y profiad bywyd go iawn a’i wneud yn ymarferol yn helpu nhw i gofio.

	Beth nesaf?
	Yn y dyfodol byddaf yn parhau i ddefnyddio cyd-destun bywyd go iawn yn fy ngwersi. Byddaf yn parhau i ymchwilio i mewn i strategaethau wahanol o addysgu mewn cyd-destun bywyd go iawn er mwyn sicrhau fy mod yn cynllunio gwersi gwerthfawr a pwrpasol i’r dysgwyr.





	Templed Profiad Proffesiynol 4
	Gwers Trawsgwricwlaidd codio gorsafoedd y Cardi Bach 

	Safon Addysgeg
	Themâu traws-gwricwlaidd

	Beth wnaethoch chi a pham?
	Roedd un o fy ngwersi trawsgwricwlaidd gyda ffocws ar ddefnyddio microbits, sef codio gorsafoedd y Cardi bach ar y microbits. Y bwriad oedd creu arwydd tebyg i arwydd gorsaf drenau lle mae’r ysgrifen yn ymddangos ar sgrin yn hysbysebu pawb beth yw’r trên nesaf a pryd mae’n cyrraedd. Mewn gwers flaenorol, roeddwn wedi dysgu’r plant sut i dreiglo’n feddal ar ôl arddodiaid, un o’r ymarferion oedd ysgrifennu’r gorsafoedd mewn trên gan dreiglo’n feddal ar ôl ‘I’ ac ‘o’ e.e.. o Grymych i Log, o Log i Lanfyrnach…’. Roedd y dysgwyr hefyd wedi defnyddio microbits o’r blaen gan arbrofi gyda gwahanol dechnegau. Y prif adnodd cafodd y plant i’w helpu oedd amserlen y Cardi bach o dasg rhifedd roedden nhw wedi ei wneud mewn gwers flaenorol, hwn roedden nhw’n ei ddefnyddio i sicrhau bod trefn eu gorsafoedd yn gywir, ac i ychwanegu amseroedd. Roedd y wers yn ffitio i mewn i bedwar maes dysgu sef Gwyddoniaeth a Thechnoleg (codio gan ddefnyddio microbit), Ieithoedd, llythrennedd a chyfathrebu (defnyddio cysyllteiriau amser a threiglo’n gywir a’r ôl arddodiaid), Mathemateg a rhifedd (cynnwys amseroedd y trên, fel meini prawf opsiynol ‘ewch gam ymhellach) a’r Celfyddydau mynegiannol (arbrofi gyda chreu llun ac ychwanegu sain). Roedd y dysgwyr yn defnyddio eu dysgu blaenorol yn bron pob agwedd o’r wers hon a wnes i bwysleisio pwysigrwydd defnyddio eu llyfrau i’w helpu e.e. gwirio eu treiglo a ffeindio cysyllteiriau amser. 

	Beth rydych chi wedi’i ddysgu?
	Wrth gynnal y wers yma, rydw i wedi dysgu bod modd clymu gwahanol feysydd dysgu i mewn i’w gilydd er mwyn gwneud gwers fwy diddorol a heriol i ddysgwyr. Roed dyna ambell i ddysgwr a oedd yn teimlo’n di-hyderus iawn yn defnyddio technoleg ond yn ystod y wers roedden nhw’n fwy hyderus i arbrofi gan fod y microbits yn ffordd syml i ddeall codio. Mae defnyddio mwy nag un maes dysgu mewn gwers hefyd yn ffordd effeithiol o ennyn diddordeb pob plentyn, er enghraifft fe fyddai plenty sydd ddim yn mwynhau gwaith iaith yn fwy awyddus i wneud y gwaith gan ei fod yn cynnwys technoleg, neu byddai plentyn sy’n llai hyderus gyda thechnoleg yn fwy awyddus i wneud y gwaith gan fod yna gyfle i fod yn greadigol. Gwelais fod yna effaith gadarnhaol ar ddefnyddio dysgu blaenorol oherwydd roedd y plant yn gallu bod yn annibynnol trwy ddefnyddio gwaith eu hunain i’w helpu. Mae hyn hefyd yn gwella dealltwriaeth dysgwyr o sut mae gwers benodol y neu helpu a pam mae pob gwers yn bwysig.

	Beth nesaf?
	Byddaf yn manteisio ar bob cyfle i greu gwersi trawsgwricwlaidd yn y dyfodol, yn enwedig trwy ddefnyddio technoleg a chelfyddydau gan fod y rhain yn feysydd mae llawer o blant yn mwynhau ac mae’n gyfle i ddysgu mewn ffordd mwy hwyl.






















Rhan 2:
Yn yr aseiniad hwn byddaf yn trafod dau allan o’r pedwar agwedd o fy ymarfer proffesiynol a bydd y rhain yn rhai yr hoffwn ddatblygu yn ystod fy ymarfer proffesiynol yn y dyfodol. Y pedwar agwedd pedwar egwyddor bedagogaidd sydd wedi eu cynnwys yn rhan 1 yw Asesu ar Gyfer Dysgu (Aagd); Defnyddio Repertoire eang o ddulliau Addysgu; Cyd-destun Bywyd Go iawn Dilys a Themâu Trawsgwricwlaidd. Mae’r pedwar egwyddor yma yn rhai rydw i wedi ceisio eu dilyn a’u datblygu yn ystod fy ymarfer dysgu ac maent yn hanfodol er mwyn darparu Addysg dda a gwerthfawr. Mae Aagd yn rhywbeth sy’n digwydd yn ddyddiol, yn gyson ac yn ystod pob gwers yn yr ysgol, ac mae’n ffordd o adnabod ble mae dysgwr arni yn eu dysgu a ble maen nhw angen anelu i fynd nesaf a’r ffordd gorau i wneud hynny (Wiliam, 2011), felly mae’n egwyddor sy’n bwysig iawn i bob athro ei ddeall er mwyn rhoi’r addysg gorau phosib. Yr agwedd o Aagd rydw i wedi ei drafod yn rhan 1 yw defnyddio Meini Praf Llwyddiant (MPLl) wedi ei wahaniaethu. Mae Defnyddio Repertoire eang o ddulliau addysgu yn egwyddor sy’n sicrhau bod yr addysg mae dysgwyr yn ei dderbyn yn ddiddorol, yn ol Brodhagen (2015), nid oes yn dull addysgu gorau yn bodoli gan fod yna gymysgedd mor eang o diddordebau, galluoedd ac anghenion ymysg unigolion, felly y ffordd orau i addysgu yw i amrywio’r technegau addysgu a defnyddio amrywiaeth addas ar gyfer anghenion eich dysgwyr. Cytunai Rambe (2019) gyda Brodhagen gan wneud pwynt ychwanegol yn esbonio fod cyfateb eich dulliau addysgu i’r dulliau mae’r dysgwyr yn ddysgu orau hefyd yn fuddiol er mwyn cyrraedd angenion amrywiaeth o ddysgwyr, er enghraifft rwy’n trafod gwers plannu letys ar gyfer yr egwyddor yma yn rhan 1, lle defnyddiais lyfr fel sbardun ac yna plannu fel y prif ffocws, roedd hyn yn cyfateb at diddordebau’r dysgwyr ac yn amrywio’r ffordd roedden nhw’n cael eu dysgu. Mae addysgu mewn cyd-destun bywyd go iawn yn hollbwysig ar gyfer datblygiad plant a’u dealltwriaeth o sut mae’r byd yn gweithio (Nagel, 1996) ac felly mae hyn yn eu paratoi at fyw yn annibynnol yn y byd go iawn fel oedolion. Mae hyn yn cydfynd a gweledigaeth y cwricwlwm newydd i Gymru i baratoi dysgwyr ar gyfer y byd gwaith ac i fod yn ddinasyddion da (llywodraeth Cymru, 2024). Felly mae dysgu plant am amrywiaeth o bethau yn y byd go iawn yn hanfodol er mwyn darparu addysg werthfawr a gynhwysfawr yng Nghymru. Y pedwaredd egwyddor bedagogaidd yw defnyddio themâu trawsgwricwlaidd, hynny yw defnyddio amrywiaeth o feysydd dysgu mewn gwersi. Mae 6 maes dysgu a phrofiad yn y cwricwlwm i Gymru ac maen nhw wedi eu creu er mwyn dysgu amrywiaeth eang o sgiliau i ddysgwyr (llywodraeth Cymru, 2024). Mae’r cwricwlwm hefyd yn cynnwys y fframwaith sgiliau trawsgwricwlaidd sy’n cynnwys y fframwaith llythrennedd a rhifedd a’r fframwaith cymhwysedd digidol, mae’r rhain yn orfodol o fewn y cwricwlwm a disgwylir eu bod nhw’n cael eu datblygu ar draws pob maes dysgu (llywodraeth Cymru, 2022). Awgrymir hyn ei fod yn ddefnyddiol i glymu amrywiaeth o feysydd dysgu i mewn i bob gwers er mwyn darparu addysg gynhwysfawr.
Yn yr aseiniad hwn, byddaf yn edrych ar ddau o’r egwyddorion pedagogaidd yr hoffwn eu datblygu. Byddaf yn trafod themâu trawsgwricwlaidd a chyd-destun dilys bywyd go iawn. Rydw i wedi dewis edrych ar y ddau agwedd yma oherwydd hoffwn ddeall a darllen mwy am sut mae addysg effeithiol yn defnyddio cymysgedd o wahanol bynciau a phrofiadau a sut effaith gall hyn gael ar ddysgwyr wrth iddynt ddatblygu yn oedolion. 
Yn y safonau proffesiynol addysgu ac arweinyddiaeth, mae Themâu trawsgwricwlaidd yn cael ei ddisgrifio fel ‘Mae themâu trawsgwricwlaidd yn cael eu defnyddio’n rheolaidd ac mae’r amrywiaeth yn cynnwys dysgu cymhleth sy’n dod i’r amlwg drwy fyfyrio’n effeithiol ar ddysgu’ (llywodraeth Cymru, 2019). Dangosir hyn fod themâu trawsgwricwlaidd yn rhywbeth sydd angen cael ei ddefnyddio yn barhaus mewn addysg ac y dylai ei ddefnyddio mewn amryw o gyd-destunau. 
Fel trafodwyd yn y cyflwyniad, mae defnyddio themâu trawsgwricwlaidd o ran llythrennedd rhifedd a chymhwysedd digidol yn rhan orfodol o’r cwricwlwm i Gymru. Yn y wers rwy’n trafod yn rhan 1, nes i ddefnyddio pedwar allan o’r chwe maes dysgu. Roedd y wers gyda ffocws ar wyddoniaeth a thechnoleg gan godio yn defnyddio microbits, roedd ieithoedd a llythrennedd yn rhan o’r wers gan fod ffocws ar ddefnyddio cysyllteiriau amser a threiglo’n feddal ar ôl arddodiaid, roedd hefyd ffocws ar rifedd gan ychwanegu amseroedd y trên i’r microbit, ac yna roedd cyfle i’r dysgwyr fod yn greadigol gan arbrofi gydag ychwanegu sain a lluniau, felly yn clymu fewn i’r celfyddydau mynegiannol. Wrth drafod y cwricwlwm nol yn 1967, dywedi Plowden fod dysgu ddim yn ffitio i mewn i gategorïau pynciau gwahanol yn berffaith, cytunai clyde yn 1995 gan ddisgrifio addysg plant fel ‘an interpretive network which spreads across domains’ (tud 28) (Kerry, 2014), awgrymai hyn fod addysg plant yn rhywbeth mor eang ac mae angen gafael ar bob cyfle i addysgu ar draws pob pwnc. I gytuno gyda hyn ymhellach, dywedodd Dewey yn 1902 bod angen symud i ffwrdd o’r syniad o addysgu un pwnc ar y tro a chreu gwersi gan weithio cwmpas y prif nod ac archwilio ffyrdd i gynnwys pynciau gwahanol ofewn y wers (Rowley & Cooper, 2009). Mae’n amlwg felly fod y cydsyniad o addysg drawsgwricwlaidd wedi bod cwmpas ers blynyddoedd ac mae’n rhywbeth sy’n amlwg yn dal i sefyll heddiw, gyda’r cwricwlwm i Gymru yn ei gynnwys, a hefyd y Safonau Proffesiynol Addysgu ac Arweinyddiaeth 2023-2024.
Mae addysg drawsgwricwlaidd yn fuddiol oherwydd mae’n darparu cyfle i ddysgwyr wneud cysylltiadau yn eu dysgu, a deall sut mae gwahanol bynciau yn cysylltu gyda'i gilydd. Mae hyn yn helpu dysgwyr i ddeall sut mae’r pethau maen nhw’n dysgu am yn berthnasol iddyn nhw (Hili & Schembri, 2022). Er enghraifft yn fy ngwers drawsgwricwlaidd ar godio, roedd y ffaith fod iaith yn rhan fawr o’r wers yn gwella dealltwriaeth o bwysigrwydd defnyddio iaith gywir hyd yn oed pan rydym yn codio, felly mae gwneud y cysylltiadau yma yn hanfodol ar gyfer paratoi’r dysgwyr am y dyfodol. Er bod defnyddio themâu trawsgwricwlaidd o fewn gwersi yn fuddiol i’r dysgwyr, mae yna heriau yn dod gydag addysgu yn drawsgwricwlaidd. Os mae llawer o bynciau yn cael ei chynllunio i mewn i un wers, mae’n hawdd colli ffocws ar beth yw nod y wers a beth mae’r addysgwr eisiau i’r plant i gael allan o’r wers, felly mae’n bosib yn gall y meysydd dysgu cael eu haddysgu yn gwan yn hytrach na chael eu defnyddio i atgyfnerthu’r prif nod (Heywood et al, 2012). Mae hyn yn dangos bod angen bod yn ofalus hefo sut mae gwersi trawsgwricwlaidd yn cael eu cynllunio a sicrhau fod pwrpas i bob themâu a maes dysgu ofewn y wers. Cytunai Hayes gan nodi fod rhai pynciau yn anoddach i’w gysylltu nag eraill, er enghraifft nid yw dau bwnc fel cerdd a daearyddiaeth yn hawdd i’w plethu, felly dylid sicrhau bod pynciau dim ond yn cael eu plethu gyda phwrpas a bod cysylltiadau ddim yn cael eu tynnu allan o rywbeth rhy fach (Hayes, 2010). Yn yr un erthygl mae Hayes yn nodi pryderon fod defnyddio cymysg rhy eang o fewn gwersi yn gwneud hi’n anodd i ddysgwyr i ganolbwyntio eu dysgu ar bethau sydd mwy heriol iddyn nhw, felly bydden nhw’n canolbwyntio ar yr agweddau maen nhw’n ffeindio hawsaf. Gallaf weld sut byddai hyn wedi gallu effeithio ar fy ngwers codio oherwydd gall y dysgwyr oedd yn fwy hyderus gydag iaith wedi canolbwyntio mwy ar y treiglo a ddim wedi rhoi gymaint o sylw at godio yn gywir a sut roedd y broses yn gweithio, gall hyn hefyd wedi digwydd i’r gwrthwyneb lle bysa dysgwr wedi brysio a ddim defnyddio iaith gywir er mwyn gallu arbrofi gyda’r dechnoleg a’r agweddau creadigol. Dyma le mae’n bwysig i sicrhau fod nod y wers yn glir a gosod meini prawf llwyddiant sydd yn nodi union beth sydd angen ei wneud i lwyddo, er mwyn sicrhau fod gwers drawsgwricwlaidd dal hefo ffocws clir ac addas ar gyfer y dysgwyr yn y dosbarth (Chrichton & McDaid, 2015).
Wrth gynllunio tasgau dylai osgoi gorfodi agweddau mewn tasgau pan nad ydynt yn berthnasol ac yn ychwanegu neu’n cyfoethogi’r dasg, nodir estyn ei fod yn arfer dda i sicrhau bod pob agwedd o dasg yn ychwanegu at addysg y plant ac er mwyn gwneud hynny mae galw i addysgwyr i fod yn greadigol ac yn fanwl yn eu cynllunio (estyn, 2017). Mae estyn hefyd yn nodi fod defnyddio themâu trawsgwricwlaidd yn rhoi cyfle i ddysgwyr i ddatblygu eu sgiliau llythrennedd, rhifedd,  TGCh a digidol mewn ffordd ddiddorol a naturiol (estyn, 2018). Trwy addysgu’r pynciau yma trwy ddefnyddio meysydd dysgu gwahanol, mae’n creu gwersi mwy diddorol a hwyl i’r dysgwyr ac maen nhw’n dysgu heb sylweddoli. 
Er mwyn datblygu'r agwedd themâu trawsgwricwlaidd yn fy arfer proffesiynol, byddaf yn sicrhau fy mod yn ymwybodol o bwysigrwydd sicrhau fod pob maes dysgu o fewn y wers yn bwrpasol er mwyn cyfoethogi’r wers. (estyn, 2017). Mae pwysigrwydd y fframweithiau trawsgwricwlaidd yn amlwg yn y cwricwlwm i Gymru ac wrth gynllunio yn y dyfodol byddaf yn ceisio manteisio ar y cyfle i ddefnyddio llythrennedd, rhifedd a chymhwysedd digidol yn bwrpasol ym mhob gwers. Teimlaf fod y rhain yn ffitio i mewn i lawer o wersi yn naturiol, ond ar ôl gwneud ymchwil, teimlaf fy mod nawr yn deall sut i greu gwersi creadigol sy’n clymu i mewn i’r meysydd hyn. 
Yn y safonau proffesiynol addysgu ac arweinyddiaeth, mae cyd-destun dilys bywyd go iawn yn cael ei ddisgrifio fel ‘Mae dysgwyr yn cychwyn ac yn ysgogi profiad dilys ac yn myfyrio arno sy’n atgyfnerthu dysgu blaenorol ac yn darparu cyd-destun ar gyfer gwaith datblygu pellach ar draws y pedwar diben.’ (llywodraeth Cymru, 2019). Mae hyn yn dangos ei fod yn rhan allweddol o’r cwricwlwm ac mae hyn yn rhywbeth mae’r cwricwlwm wedi ei seilio arno. 
Fel y nodir yn y cyflwyniad, mae cyd-destun dilys bywyd go iawn yn sicrhau bod dysgwyr yn cael eu paratoi at y dyfodol, yn debyg i themâu trawsgwricwlaidd. Mae dysgu mewn cyd-destun bywyd go iawn yn helpu dysgwyr i ddeall sut mae beth maen nhw’n dysgu yn berthnasol i’r byd mawr oherwydd pwrpas tasgau cyd-destun bywyd go iawn yw dynwared neu ddarparu profiadau bywyd go iawn (Crane et al, 2000) (oliver et al, 2013). Nodir Oliver hefyd fod tasgau cyd-destun bywyd go iawn yn gosod tasgau yn y cyd-destun o ddefnydd yn y dyfodol, paratoi plant i fyw yn annibynnol ac at y byd gwaith, y pwrpas yw darparu gwybodaeth a sgiliau cymysg a cryf i ddysgwyr gallu eu defnyddio yn y dyfodol. Yn rhan 1, gweler fy mod wedi defnyddio gwers ar blannu letys er mwyn darparu cyd-destun bywyd go iawn i’r dysgwyr. Yn y wers roedd y dysgwyr yn defnyddio’r offer a’r deunyddiau ac yn plannu’r letys eu hunain a trwy hynny yn dysgu sut roedd planhigyn yn tyfu a sut i edrych ar ei hol. Mae tasg cyd-destun bywyd go iawn, fel plannu letys, yn gweithio orau mewn amgylchedd bywyd go iawn, fel mewn gardd neu mewn ardal allanol, mae hyn yn dysgu plant i fod yn rhesymol yn eu gweithredai ac i ddeall sut mae gwahanol bethau yn cydfynd a beth yw pwrpas pethau gwahanol, fel gerddi (Martens, 2004), mae hyn yn cyfranogi at set o sgiliau a gwybodaeth eang a fydd yn caniatau i ddysgwyr ffynnu yn y dyfodol.
Mae dysgu mewn cyd-destun bywyd go iawn yn datblygu medrau dysgwyr i archwilio’r byd o’n gwmpas, gofyn cwestiynau, darganfod cysylltiadau, edrych ar safbwyntiau gwahanol, trafod syniadau a gwneud penderfyniadau. Mae hyn yn fwy deniadol i ddysgwyr oherwydd maen nhw’n gweld sut mae’n helpu nhw yn y dyfodol oherwydd maen nhw’n adnabod tebygrwydd yn y tasgau yma gyda beth maen nhw’n gweld yn y byd go iawn (Callison & Lamb, 2015). Yn y wers plannu letys sydd wedi ei gynnwys yn rhan 1, sylwais fod ymgysylltiad y dysgwyr yn uwch ac roedden nhw’n gwneud cyfeiriadau at brofiadau roedden nhw wedi cael oedd yn cysylltu â’r wers, roedd hyn yn dangos eu bod nhw’n gwneud cysylltiadau ac yn ymwybodol o sut roedd y wers yn berthnasol iddyn nhw. 
Mae’r dull Montessori wedi ei seilio o gwmpas cyd-destun bywyd go iawn a gadael i ddysgwyr ddysgu’n annibynnol yn y cyd-destun hwnnw, mae'n canolbwyntio ar ddarparu profiadau bywyd go iawn i ddysgwyr a sicrhau fod beth maen nhw’n dysgu yn berthnasol iddyn nhw yn y dyfodol (Montessori, 2014). Mae Montessori yn pwysleisio fod datblygiad sgiliau craidd yn y blynyddoedd cynnar yn cael dylanwad mawr ar sgiliau dysgwyr yn y dyfodol, felly mae’r profiadau rydym ni fel addysgwyr yn darparu i’n dysgwyr ar oed ifanc am gael effaith arnynt trwy gydol eu bywydau. Mae dysgu mewn cyd-destun bywyd go iawn yn osgoi ac yn atal y broblem mae Gardener, 1991 wedi cydnabod sef fod dysgwyr ddim yn deall beth maen nhw’n dysgu ac yn hytrach yn cofio atebion i gwestiynau (Mims, 2003) gan fod dysgu mewn cyd-destun bywyd go iawn yn darparu addysg trwy brofiadau ac mae’r plant yn sylwi dros eu hunain beth maen nhw’n ei ddysgu. Mae hyn yn dal i fod yn berthnasol ac yn bwysig hyd heddiw, gyda datblygiad o ddulliau fel Montessori a’r cwricwlwm newydd i Gymru, sydd wedi ei seilio rownd y pedwar diben sef ddysgwyr uchelgeisiol, galluog sy'n barod i ddysgu gydol eu bywydau
· gyfranwyr mentrus, creadigol sy’n barod i chwarae rhan lawn mewn bywyd a gwaith
· ddinasyddion egwyddorol, gwybodus yng Nghymru a’r byd
· unigolion iach, hyderus sy'n barod i fyw bywyd cyflawn fel aelodau gwerthfawr o gymdeithas. 
(llywodraeth cymru, 2020)
Mae’r pedwar diben yn gysylltiedig â’r byd ehangach a pharatoi ein dysgwyr i fyw, gweithio a ffynnu yn y gymdeithas. Mae’n amlwg felly fod dysgu mewn cyd-destun bywyd go iawn yn rhan bwysig o gyrraedd gweledigaeth y llywodraeth ar gyfer y cwricwlwm Newydd a chreu dinasyddion gwerthfawr.
Mae estyn wedi cydnabod fod defnyddio cyfleoedd i blant chwarae’n ddychmygol ynghyd a phrofiadau cyd-destun bywyd go iawn yn effeithiol, er enghraifft drwy roi cyfleoedd i ddysgwyr chwarae ôl mewn siop neu dŷ bach dychmygol (estyn, 2018). Maen nhw’n cydnabod fod yna nifer o bethau sydd angen meddwl am wrth gynllunio’r profiadau yma, megis defnyddio gwrthrychau go iawn ac amrywio’r tasgau sy’n cael eu gosod i’r dysgwyr, cyd-destunau sydd wedi eu harwain gan y dysgwyr a chreu amgylchedd sy’n gallu cael ei addasu. Mae hyn yn awgrymu fod angen cynllunio profiadau cyd-destun bywyd go iawn yn ofalus, a gall hyn fod yn her i addysgwyr. Gall addysgwyr cael trafferth yn cysylltu eu gwersi gyda chyd-destun bywyd go iawn oherwydd weithiau mae’n golygu bod rhaid i’r dysgwyr fod yn fwy annibynnol ac yn ddibynnol ar anghenion y dysgwyr, fe all hyn fod yn anodd (Dawn, 2017). Mae’n amlwg felly fod angen cynllunio tasgau yn wahanol ar gyfer anghenion y dosbarth, er enghraifft nid pob un o’r dysgwyr fydd yn gyfarwydd â’r profiad rydych yn ei gyflwyno, felly fydd angen mwy o gefnogaeth ar rhai i weithio yn annibynnol.
Wrth symud ymlaen yn fy natblygiad proffesiynol, byddaf yn defnyddio  beth rydw i wedi ei ddysgu yn ystod fy mhrofiad addysgu a gydag ymchwil i ddatblygu'r ddau agwedd a drafodwyd ymhellach. Mae themâu trawsgwricwlaidd a chyd-destun dilys bywyd go iawn yn gysylltiedig oherwydd er mwyn cyrraedd y ddwy egwyddor yn llwyddiannus mae angen sicrhau fod amrywiaeth o ddulliau yn cael eu defnyddio (Martens, 2004) (Rowley & Cooper, 2009). Yn yr un modd, mae’r ddwy egwyddor yma yn paratoi dysgwyr at y byd go iawn ac yn rhan allweddol o’r cwricwlwm oherwydd maen nhw’n clymu’n agos iawn at y pedwar diben (llywodraeth Cymru, 2020) (Callison & Lamb, 2015). Mae’n amlwg i mi fod yr egwyddorion pedagogaidd hyn yn rhai sydd angen cael eu cynllunion ofalus ofewn gwersi er mwyn darparu addysg gyfoethog i ddysgwyr. Er mwyn datblygu hyn yn fy arfer proffesiynol, byddaf yn ymchwili ymhellach i mewn i strategaethau y gallaf eu defnyddio i sicrhau fy mod yn cynllunio gwersi trawsgwricwlaidd a chyd-destun bywyd go iawn addas a gwerthfawr i’r dysgwyr. Rwy’n anelu i sicrhau fod yr addysg rwy’n ei ddarparu wedi ei seilio ar brofiadau bywyd go iawn, trwy ddarparu addysg mewn amrywiaeth o amgylcheddau, megis yr awyr agored a’r gegin, a hefyd trwy addysgu pynciau craidd megis llythrennedd a rhifedd mewn ffordd hwyl trwy ddefnyddio themâu trawsgwricwlaidd a dod a phynciau eraill i mewn i’r gwersi.

